Pembunuhan pasangan Faruqi

Pembunuhan pasangan Faruqi berlaku pada 27 Mei 1986 di kediaman mereka di Wyncote, Pennsylvania, Amerika Syarikat. Ismail al-Faruqi, seorang profesor terkemuka dalam bidang pengajian Islam di Universiti Temple, bersama isterinya, Lois Lamya al-Faruqi, seorang pakar seni dan muzik Islam, telah dibunuh dalam satu insiden yang mengejutkan komuniti akademik dan mendapat perhatian antarabangsa. Alt URL Anak perempuan mereka, Anmar el-Zein, yang ketika itu hamil lapan bulan, terselamat walaupun mengalami kecederaan akibat tikaman. Dalam keadaan lemah, beliau berjaya mendapatkan bantuan dan menggambarkan penyerang sebagai seorang lelaki bertubuh tegap dengan wajah yang ditutup kain hitam. 

Selain itu, pasangan ini telah menghasilkan buku Atlas Budaya Islam, sebuah karya yang dianggap penting dalam kajian seni dan muzik Islam. Usaha mereka dalam dialog antara agama menyentuh pelbagai pihak dan memberi kesan mendalam kepada pelajar serta komuniti akademik. Sehubungan dengan ketokohan dan sumbangan mereka kepada dunia Islam, polis Perbandaran Cheltenham telah mendapatkan bantuan Biro Penyiasatan Persekutuan (FBI) untuk menyiasat kes ini.

Beberapa teori menyatakan pembunuhan ini berkemungkinan didorong oleh faktor politik yang berpunca daripada pandangan al-Faruqi mengenai  konflik Israel-Palestin serta penglibatannya dengan Jawatankuasa Anti-Diskriminasi Arab-Amerika.

 Garis masa 
 Kejadian dan siasatan 
Pada malam 26 Mei 1986, al-Faruqi telah menghadiri majlis berbuka puasa bersama kumpulan pelajar Persatuan Pelajar Muslim (MSA) tempatan dan pulang sekitar jam 11:00 malam.

Awal pagi 27 Mei, serangan berlaku di rumah al-Faruqi. Ismail al-Faruqi dan isterinya ditemui mati dengan banyak kesan tikaman, sementara anak perempuan mereka, Anmar el-Zein, turut ditikam tetapi terselamat. Meskipun cedera, Anmar berjaya menelefon polis untuk mendapatkan bantuan.

Polis yang tiba selepas panggilan tersebut menemui al-Faruqi dan isterinya sudah tidak lagi bernyawa di tempat kejadian. Sebilah pisau jenis survival sepanjang 15 inci ditemui berhampiran mayat al-Faruqi dan dikenal pasti sebagai senjata yang digunakan dalam pembunuhan tersebut.

 Penangkapan dan perbicaraan 
Pada Januari 1987, Joseph Louis Young, yang juga dikenali sebagai Yusuf Ali, dinamakan sebagai suspek utama. Cap jari pada sarung tangan pembedahan berdarah yang dijumpai di tempat kejadian membawa kepada penangkapannya. Pada 10 Julai 1987, Young didapati bersalah atas tuduhan membunuh tahap pertama dan dihukum mati.

 Hukuman dan rayuan 
Semasa perbicaraan, pihak pendakwa mengemukakan bukti-bukti yang kukuh, termasuk cap jari Young pada sarung tangan berdarah dan keterangan saksi hidup, Anmar el-Zein, yang menceritakan peristiwa malam tersebut. Pihak pembela berhujah bahawa pengakuan Young diperoleh secara paksaan dan mencadangkan kemungkinan wujudnya rakan subahat, serta mendakwa bahawa keadaan emosinya terganggu pada waktu kejadian.

Young mengemukakan rayuan terhadap sabitan, tetapi mahkamah mengesahkan sabitan itu sambil mengarahkan pendengaran semula bagi hukuman. Pada tahun 1990, satu pendengaran semula dijalankan dan Young sekali lagi dijatuhi hukuman mati.

 Kematian di penjara 
Young meninggal dunia akibat sebab semula jadi pada tahun 1996 semasa berada dalam tahanan sebelum hukuman mati dilaksanakan.

 Kesan selepas kejadian 
 Pengebumian jenazah 
Pada 30 Mei 1986, kira-kira 4,000 orang, termasuk tetamu penting dari negara lain, berkumpul di Masjid Muhammad di Philadelphia Barat untuk menghormati al-Faruqi dan isterinya, Lois. Penceramah memberikan ucapan tentang al-Faruqi sebagai seorang tokoh penting dalam masyarakat. Imam Shamsud-din Ali telah memimpin jemaah untuk solat jenazah.

Rakan-rakan, kenalan, dan anggota masyarakat, ramai yang berpakaian tradisional, turut hadir. Upacara tersebut merangkumi bacaan dalam bahasa Arab, doa, dan petikan daripada al-Quran. Ramai pelajar dan penduduk tempatan turut hadir.

Selepas upacara solat jenazah, pasangan al-Faruqi dikebumikan bersama di Tanah Perkuburan Forest Hills di Lower Moreland Township, Pennsylvania.

 Reaksi umum 
Kes pembunuhan ini mendapat liputan meluas, yang turut menyorot kekejaman jenayah tersebut serta siasatan dan perbicaraan yang menyusul. Jawatankuasa Hubungan Kristian-Islam dari Majlis Kebangsaan Gereja-gereja menyatakan "kesedihan yang mendalam" atas "kematian mengejut dan tragis Dr. Isma’il dan Dr. Lamya’ al-Faruqi." Mereka menyampaikan "ucapan takziah kepada keluarga Faruqi, rakan-rakan dan rakan sekerja mereka, serta seluruh komuniti Muslim dunia yang mana pasangan Faruqi memberikan kepimpinan antarabangsa."

Setahun selepas kejadian, ahli keluarga Faruqi yang masih hidup menjual rumah mereka dan berpindah dari kawasan berkenaan. Pada tahun 2011, rumah tempat berlakunya pembunuhan tersebut kembali menarik minat media massa kerana sejarahnya.

 Legasi dan pengiktirafan 
Sumbangan dan gerak kerja al-Faruqi terhadap falsafah dan pemikiran Islam mempunyai pengaruh besar ke atas kajian dunia Islam dan dialog antara agama. Tulisan-tulisan beliau kekal penting dalam perbincangan mengenai identiti dan hak Muslim di Amerika Syarikat. Sokongan beliau terhadap isu Palestin dan peranannya dalam kumpulan seperti American-Arab Anti-Discrimination Committee meninggalkan kesan berpanjangan terhadap cara Islam dibincangkan dalam akademik dan politik di A.S. dan di tempat lain.

Dalam satu persidangan di Universiti Islam Antarabangsa Malaysia pada tahun 2008, telah didedahkan bahawa ayah al-Faruqi pernah berdoa agar beliau menjadi seorang sarjana besar dan mati syahid, yang pada akhirnya telah menjadi kenyataan.

Rujukan

Kategori:Pembunuhan
Kategori:Pembunuhan di Amerika Syarikat
Kategori:Pennsylvania
Kategori:Kematian 1986